**

**REPUBLIKA HRVATSKA**

 **MEĐIMURSKA ŽUPANIJA**

****

**OPĆINA KOTORIBA**

 **Općinski načelnik**

**KLASA: 024-02/25-01/06**

**URBROJ:2109-9-1-25-1**

**Kotoriba, 18. kolovoza 2025.godine**

Na temelju članka 35.b stavka 1. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17,98/19 i 144/20) i članka 46. stavka 1. Statuta Općine Kotoriba („Službeni glasnik Međimurske županije“, br. 5/21 i 5/23) kao općinski načelnik Općine Kotoriba podnosim

**POLUGODIŠNJE IZVJEŠĆE**

**O RADU OPĆINSKOG NAČELNIKA OPĆINE KOTORIBA**

**za razdoblje siječanj - lipanj 2025. godine**

 **UVODNE NAPOMENE**

 Zakonom o lokalnoj i područnoj (regionalnoj) samoupravi, utvrđeno je da općinski načelnik obavlja i izvršne poslove lokalne samouprave, priprema prijedloge općih akata, izvršava i osigurava izvršavanje općih akata predstavničkog tijela, usmjerava djelovanje upravnih tijela jedinice lokalne samouprave u obavljanju poslova iz njihovog samoupravnog djelokruga, te nadzire njihov rad, upravlja i raspolaže nekretninama i pokretninama u vlasništvu jedinice lokalne samouprave, kao i njezinim prihodima i rashodima, a u skladu sa zakonom i statutom, te obavlja i druge poslove utvrđene statutom.

Na početku svake sjednice Općinskog vijeća prije „aktualnih pola sata“, podnosio sam usmeno izvješće o radu i aktivnostima Općine između dviju sjednica Općinskog vijeća, pa ću u ovom Polugodišnjem izvješću, čije podnošenje je propisano Zakonom i Statutom, dati detaljnije izvješće o svom radu u razdoblju siječanj – lipanj 2025. godine.

**I. OPĆENITE INFORMACIJE**

U izvještajnom razdoblju ostvarena je otvorena, dobra i kontinuirana suradnja sa suradnicima, kako s upravnim odjelom, s predsjednikom Općinskog vijeća i s vijećnicima Općinskog vijeća Općine Kotoriba, tako i s ovlaštenim osobama na razini Županije i susjednih općina.

 U Općini Kotoriba je na dan 30.06.2025. godine u radnom odnosu na neodređeno vrijeme bilo ukupno zaposleno 7 djelatnika ( 1 dužnosnik , 4 službenice, 2 namještenika). Osim navedenog, Općina s tri jedinice lokalne samouprave ima ustrojeno zajedničko komunalno redarstvo te sufinancira rashode za obavljanje poslova komunalnog redara u iznosu od 36,30 % ukupnih troškova.

 U sklopu javnih radova odobrena su nam od strane Zavoda za zapošljavanje 4 radnika. Prema sklopljenim ugovorima rade 6 mjeseci, ugovori im traju od 19.5.2025. do 18.11.2025. godine.

 U izvještajnom razdoblju održane su dvije sjednice Općinskog vijeća u prethodnom mandatu, konstituirajuća sjednica novog saziva Općinskog vijeća te jedna sjednica nakon konstituirajuće sjednice. U izvještajnom razdoblju u suradnji s Jedinstvenim upravnim odjelom Općine, izrađeno je više izvješća te pripremljeni prijedlozi općih akata i ostalih dokumenata, a od važnijih spomenuo bi:

* Odluku o imenovanju ravnatelja Knjižnice i čitaonice Kotoriba
* Zaključak o prijedlogu za imenovanje sudaca porotnika Općinskog suda u Čakovcu Zaključak o prihvaćanju Izvještaja GKP PRE-KOM d.o.o. Prelog o radu - gospodarenju otpadom na području Općine Kotoriba za 2024. godinu
* Izvješće o stanju zaštite od požara i stanju provedbe godišnjeg provedbenog plana unapređenja zaštite od požara na području Općine Kotoriba u 2024. godini.
* GODIŠNJI IZVJEŠTAJ o izvršenju proračuna za 2024. godinu
* Odluka o raspodjeli rezultata poslovanja Općine Kotoriba za 2024. godinu
* IZVJEŠĆE o izvršenju Programa gradnje objekata i uređaja komunalne infrastrukture na području Općine Kotoriba za 2024. godinu
* IZVJEŠĆE o izvršenju programa održavanja komunalne infrastrukture na području Općine Kotoriba za 2024. godinu.
* IZVJEŠĆE o izvršenju programa javnih potreba u sportu Općine Kotoriba za 2024. godinu
* IZVJEŠĆE o izvršenju programa javnih potreba u kulturi Općine Kotoriba za 2024.godinu
* IZVJEŠĆE o izvršenju socijalnog programa Općine Kotoriba za 2024.godinu
* IZVJEŠĆE o izvršenju Programa utroška sredstava šumskog doprinosa za 2024. godinu
* Izvješće o provedbi Plana upravljanja imovinom Općine Kotoriba za 2024. godinu POLUGODIŠNJE IZVJEŠĆE o radu Općinskog načelnika Općine Kotoriba za razdoblje srpanj- prosinac 2024.godine.
* IZVJEŠĆE načelnika o izvršenju Plana djelovanja na području prirodnih nepogoda za 2024. godinu
* Odluku o skidanju statusa javnog dobra s ceste k.č.br. 5575 k.o. Kotoriba
* Odluku o kupnji nekretnine k.č.br. 281/1 i 281/2 k.o.Kotoriba
* Odluku o mjerama poticaja za novogradnju na području Općine Kotoriba
* Odluku o dodjeli sredstava za programe i projekte udruga 2025. godine
* Odluku o isplati pomoći redovnim studentima 2025. godine
* Odluku o provođenju natječaja za zakup poslovnog prostora na tržnici
* Odluku o imenovanju Povjerenstva za javnu nabavu
* Odluka o imenovanju povjerenstva za provedbu sufinanciranja obnove fasada

 Javnost rada osigurana je objavom akata u „Službenom glasniku Međimurske županije“ i na službenim mrežnim stranicama Općine Kotoriba [www.kotoriba.hr](http://www.kotoriba.hr), službenoj facebook stranici Općine Kotoriba, na sjednicama Općinskog vijeća Općine Kotoriba na koje su redovito pozvani i mediji te u svakodnevnoj komunikaciji s građanima.

**II. UPRAVLJANJE FINANCIJAMA I IMOVINOM OPĆINE**

 I. izmjene i dopune Proračuna Općine Kotoriba donesene su na 2. sjednici Općinskog vijeća održanoj dana 17. lipnja 2025. godine.

 Detaljni financijski pokazatelji prikazani su u Polugodišnjem izvještaju o izvršenju Proračuna Općine za 2025. godinu, pa u ovom Izvješću samo općenito navodim glavne financijske pokazatelje.

 Općina je u prvom polugodištu 2025.godine raspolagala s prihodima i primicima u iznosu od 1.040.277,77 eura, a koji su utrošeni za rashode kako je navedeno u Polugodišnjem izvještaju o izvršenju Proračuna Općine za 2025. godinu. Valja napomenuti da su u Polugodišnjem izvještaju o izvršenju Proračuna konsolidirani podaci s proračunskim korisnicima, a ovom Izvještaju su istaknuti prihodi i rashodi koji se odnose samo na Općinu Kotoriba.

 Manjak prihoda na polugodištu 2025. godine iznosi 113.968,43 eura.

Stanje novčanih sredstava na kraju izvještajnog razdoblja je 660.079,24 eura.

 Najveći dio prihoda čine prihodi od poreza koji su u prvom polugodištu 2025. godine iznosili 600.473,93 eura i tekuće pomoći iz državnog proračuna od 249.927,42 eura koje su doznačene temeljem Zakona o financiranju jedinica lokalne i područne ( regionalne) samouprave. Značajni prihod bili su i prihodi od zakupa i iznajmljivanja imovine koji iznose 101.056,70 eura za polugodišnje razdoblje. Prihodi od komunalne naknade bili su 49.551,75 eura dok je doprinos za šume ovo polugodište iznosio 8.851,93 eura.

Ukupne obveze općine Kotoriba na dan 30.6.2024. godine iznose 730.610,16 eura. Općina Kotoriba nema evidentirane tzv. potencijalne obveze po osnovi sudskih sporova.

Redovito su isplaćene plaće zaposlenicima u JUO Općine Kotoriba i načelniku. Mjesečno su se doznačivala sredstva za redovito poslovanje proračunskih korisnika Općine (Dječji vrtić i Knjižnica i čitaonica).

 Za programe i projekte udrugama u sportu i kulturi, te udrugama iz ostalog područja doznačena su sredstva prema potrebi i prema provedbi plana.

 **III. IZGRADNJA I ODRŽAVANJE KOMUNALNE INFRASTRUKTURE**

 Redovito se održava groblje i javne površine, provodi hortikulturno uređenje mjesta i nabavlja gorivo za strojeve za što je u ovom izvještajnom razdoblju iz Proračuna utrošeno 32.774,06 eura pod stavkom uređenje groblja i javnih površina u što spadaju tekuće održavanje groblja, tekuće održavanje javnih površina čišćenjem smeća te troškovi izrade projekta vanjskog uređenja rekreacijskog ribnjaka sa izradom elaborata zaštite okoliša u postupku ocjene o potrebi procjene utjecaja na okoliš. Na uređenju javnih površina i groblja većinu izvještajnog razdoblja ( do sredine svibnja) bila su zaposlena dva komunalna radnika. U svibnju sa radom su započele osobe zaposlene na javnim radovima, njih ukupno četvero.

 Na tekuće održavanje nerazvrstanih cesta i poljskih puteva u ovom je izvještajnom razdoblju potrošeno 9.530,00 eura za sanaciju i ravnanje poljskih puteva.

 U okviru aktivnosti održavanja prometne signalizacije nabavljena su tri prometna ogledala te je zamijenjeno jedno oštećeno, a nabavljena je i zaštitna ograda i četiri znaka zabrane, ukupni trošak iznosio je 2.015,63 eura.

 Izvršeni su i radovi rekonstrukcije postojećih ulica u visu tekućeg i investicijskog održavanja nerazvrstanih cesta u iznosu od 97.356,89 eura koji obuhvaća i stručni nadzor. Uredilo se dvorište i prilazni put spremišta za komunalne strojeve, postavila ograda i nadstrešnica.

 **IV. GOSPODARSTVO**

Općina nema direktne ingerencije na području gospodarstva, no uvijek nastoji na razne načine pomoći gospodarstvenicima na način da ne uvodi općinske poreze te da su poduzetnici oslobođeni plaćanja komunalnog doprinosa kod izgradnje i dogradnje gospodarskih objekata koje grade na česticama kupljenim od Općine Kotoriba. U izvještajnom razdoblju nije bilo novih prodaja čestica u poduzetničkoj zoni Jug.

 **V. DRUŠTVENE DJELATNOSTI**

Općina kontinuirano vodi brigu o društvenim djelatnostima nad kojima ima ingerenciju (predškolski odgoj, dijelom socijalna skrb, sport i kultura) na način, da je osigurala potrebna sredstva za sufinanciranje ekonomske cijene Dječjeg vrtića, pomagala je socijalno ugroženim osobama, osigurala sredstava za rad Knjižnice i čitaonice, te dotacije za redovan rad udruga u kulturi i sportu na području Općine kao i za rad dobrovoljnog vatrogasnog društva.

Ove godine održan je i Kotoripski fašenk i manifestacija Dani šibe i ribe 2025. godine za što je iz Proračuna izdvojen ukupni iznos od 53.228,13 eura koji obuhvaća troškove održavanja fašnika, troškove Bimepa, troškove praznika rada, troškove manifestacije Dani šibe i ribe u obliku zakupnine za šator i pozornicu te troškove glazbenog programa, promociju manifestacije, ugovore o djelu, najam wc kabina, troškove zaštitarske tvrtke, razglasa, okrijepe za sudionike kulturnog programa, 2 jumbo plakata, najam štandova za izlagače, tisak novih brošura, novi bazen zbog oštećenja starog, troškove vlaka, predstave za djecu i slično. Ove godine na Danima šibe i ribe nastupali su Mladen Grdović i grupa Ringlišpil te je postavljena je izložba „Kotoripsko korpoško selo“ u kojem je bio prikaz košaraštva Kotoribe i prezentacija pletenja korpi i izložba hobija i ručnih radova Vladimira Vugrinčića.

Ne temelju Odluke o dodjeli pomoći redovnim studentima s područja Općine Kotoriba te na osnovi Javnog poziva 12 studenata je steklo pravo na pomoć, a iz Općinskog Proračuna izdvojen je iznos od 8.100,00 eura za tu svrhu.

Pravo na dodjelu sredstava za kupnju rabljenih kuća odnosno uređenje nekretnina na području Općine Kotoriba steklo je četvero prijavitelja, a ukupan isplaćeni iznos iz proračuna za tu namjenu temeljem sklopljenih Ugovora je 20.000,00 eura dok je 2.000,00 eura dodijeljeno prijaviteljima za mjeru rušenja starih nekretnina za koje nema mogućnosti obnove, a narušavaju izgled mjesta.

U prvom polugodištu 2025. godine osigurana su sredstva za 248 umirovljenika i 77 osoba s popisa Socijalnog vijeća Općine Kotoriba kojima je odobren poklon paket u iznosu od 50,00 eura po korisniku za što je izdvojen ukupni iznos od 16.250,00 eura. a prema Javnom pozivu umirovljenicima s područja Općine Kotoriba i popisu Socijalnog vijeća Općine Kotoriba.

U prostorima zdravstvene ambulante djelovala su dva liječnička tima, koja se smjenski izmjenjuju, tako da je svakog radnog dana u Kotoribi dostupna medicinska pomoć. Osim navedenog, radio je i laboratorij za vađenje krvi čiji rad financira Općina iz svog Proračuna. Od veljače 2022.godine vađenje krvi više ne obavlja Županijska bolnica Čakovec već je isto povjereno fizičkoj osobi kojoj se usluga vađenja podmiruje prema ugovoru o djelu.

Radi sprečavanja širenja glodavaca provedena je mjera deratizacije u financijskom iznosu od 12.194,99 eura, dezinsekcija odnosno suzbijanje komaraca u iznosu od 6.125,00 eura, a sufinanciraju se i troškovi zbrinjavanja pasa i troškovi funkcioniranja skloništa za napuštene životinje za što je u ovom obračunskom razdoblju izdvojen iznos od 7.425,00 eura.

Od ostalih društvenih djelatnosti, posebno informiranja, kontinuirano se uređuju mrežne stranice Općine, facebook stranice, redovito se objavljuju odluke općinskog vijeća i načelnika, a povodom Uskrsa izašao je i „Kotoripski vjesnik“.

**VI. ZAVRŠNE NAPOMENE**

Ostvarena je dobra suradnja sa državnim tijelima na svim razinama kao i susjednim općinama. Općina Kotoriba nastavlja i dalje voditi brigu i o društvenim djelatnostima, a posebno prema udrugama koje su ponos naše općine i za koje se trudim osigurati kako uvjete za normalan rad tako i financijsku pomoć u ostvarivanju projekata potrebnih za što kvalitetnije djelovanje. Nastojimo i kroz socijalne programe pružiti pomoći i brigu potrebitim mještanima općine.

U ovom razdoblju završeni su radovi na odvodnji i asfaltiranju u Ulici Ivana Mažuranića, započeti su i planiraju se završiti radovi na dogradnji Knjižnice i čitaonice za koje smo dio sredstava dobili od od Ministarstva kulture, završena je i treća faza obnove Pila Presvetog Trojstva, završena je i sanacija nerazvrstanih cesta na području Općine Kotoriba za koje smo putem natječaja Ministarstva gospodarstva osigurali 40.700,00 EUR-a, a postavljena je kamera za nadzor brzine na ulazu u Kotoribu.

Nastavljamo s projektima, pa tako kreće rekonstrukcija „stare škole“, uređenje obale „Šudergrabe“, izgradnja parkirališta kod Doma kulture, izgradnja mreže širokopojasnog interneta, proširenje dječjeg vrtića kao i opremanje dječjeg vrtića.

U budućem razdoblju planiramo završiti navedene projekte na području cijele Općine, opremiti dječja igrališta, nastaviti s izgradnjom pješačko biciklističkih staza, krenuti sa izgradnjom komunalne infrastrukture na području gospodarske zone JUG, te aktivno raditi na prodaji parcela u gospodarskoj zoni kao i na prodaji gradilišta za privatne kuće.

**OPĆINSKI NAČELNIK**

 **Dario Friščić**